Aleksandrs Starkovs

Aleksandrs Starkovs (Aleksandras Starkovas, g. 1955 m. liepos 26 d. Maduonoje) – futbolininkas ir buvęs Latvijos rinktinės vyriausiasis treneris.

Aleksandro Starkovo vadovaujama Latvijos rinktinė 2004 m. pateko į Europos čempionato finalinį turnyrą. Daug metų buvo komandos FK Daugava Rīga puolimo lyderis, kaip vyriausiasis treneris treniravo Skonto FC ir Maskvos Spartak, taip pat Latvijos U-21 futbolo rinktinę. Pripažintas geriausiu XX a. antrosios pusės Latvijos futbolininku.

Futbolininko karjera 
Starkovas futbolą žaisti pradėjo būdamas 10 metų amžiaus gimtojoje Maduonoje, o būdamas 20-ties 1975 m. debiutavo tuo metu stipriausiame Latvijos klube FK Daugava Rīga. 1977 m. įmušęs 26 įvarčius, Starkovas tapo TSRS čempionato II lygos rezultatyviausiu žaidėju, todėl jį pastebėjo geriausi TSRS klubai ir jis perėjo į Maskvos Dinamo. Starkovas nepateko į komandos pagrindinę sudėtį ir kitais metais grįžo į FK Daugava Rīga, kur žaidė iki savo futbolininko karjeros pabaigos 1989 m.

Starkovas TSRS čempionate su FK Daugava Rīga praleido 303 rungtynes ir pelnė 110 įvarčių.

Trenerio karjera 
Baigęs futbolininko karjerą 1990 m. Starkovas išvyko į Maskvą, kur pabaigė trenerio kursus. Trenerio karjerą Starkovas pradėjo klube FK Daugava kaip trenerio Janio Skredelio padėjėjas. 1992 m. Starkovas tapo Latvijos U-21 futbolo rinktinės treneriu, kuriai vadovavo nuo 1992 iki 1994 m. 1993 m. Aleksandras Starkovas tapo Skonto FC vyriausiuoju treneriu ir su klubu iškovojo 11 Latvijos čempionų titulų, bei 6 Latvijos taures. Nuo 1995 iki 2001 m. Starkovas buvo Latvijos vyrų futbolo rinktinės vyriausiųjų trenerių Janio Gilio, Revazo Dzodzuašvili ir Gario Džonsono padėjėjas.

2001 m. pavasarį Starkovas tapo Latvijos rinktinės vyriausiuoju treneriu. Kaip vyriausiasis treneris Starkovas daugiausia pasiekė 2004 m. Europos čempionato kvalifikaciniame cikle, grupės turnyre nugalėjo Švedijos, Lenkijos ir Vengrijos rinktines, bei atkrintamosiose rungtynėse susumavus 2 varžybų rezultatus 3:2 įveikė Turkijos rinktinę. Latvijos rinktinė pirmą kartą istorijoje pateko į Europos čempionato finalinį turnyrą. 2004 m. birželį Starkovas vadovavo Latvijos rinktinei Portugalijoje vykstančiame Europos čempionate, kuri pralaimėjo Čekijos (1:2) ir Nyderlandų (0:3) rinktinėms, bei lygiosiomis (0:0) sužaidė su Vokietija. 2004 m. pabaigoje po skandalingų varžybų su Portugalijos rinktine, kuriose Starkovą dėl abejojimo teisėjo sprendimu diskvalifikavo kelioms varžyboms. Jo vietą užėmė Jurijus Andrejevas.

2004 m. pabaigoje Starkovs tapo Rusijos klubo Maskvos Spartak vyriausiuoju treneriu. Su klube 2005 m. jis laimėjo Rusijos vicečempiono titulą. 2006 m. pavasarį Starkovas pasitraukė iš pareigų dėl nesutarimų su kai kuriais žaidėjais. 2006 m. birželį Starkovas tapo Skonto FC sporto direktoriu. Šiose pareigose dar nepraleidęs metų Aleksandras Starkovas vėl buvo paskirtas Latvijos rinktinės vyriausiuoju treneriu, kai iš pareigų pasitraukė Jurijus Andrejevas.

Trenerio pasiekimai 
 Latvijos čempionas su komanda Skonto FC – 11 (1993–2003 m.)
 Latvijos taurės laimėtojas su komanda Skonto FC – 6 (1995, 1997, 1998, 2000–2002 m.)
 Rusijos vicečempionas su komanda Maskvos Spartak – 1 (2005 m.)
 Europos čempionato dalyvis su Latvijos rinktine – 1 (2004 m.)
 Baltijos taurės laimėtojas su Latvijos rinktine 2 (2001, 2003 m.)

Starkovs, Aleksandrs
Starkovs, Aleksandrs
Starkovs, Aleksandrs